Kaliňák, Robert, podpredseda vlády a minister vnútra SR (2014-11-08):
Ja sa teším, až za vašej vlády bude viacej toho, pán poslanec, lebo všetci lietate z Viedne. Tak o čom sa tu bavíme? Vieme, ktorý je hlavný dôvod rozvoja bratislavského letiska. Podstatné je, že na to nevidím dôvod. Penta má aj košické letisko. Tomu sme už nestihli zabrániť, aby ho nemala. Čože lieta odtiaľ, keď hovoríte, že náš krok bol nesprávny? (Reakcia z pléna.) Tak porovnajme dve veci, ktoré sa dajú porovnať, pán poslanec Kaník. Pente ste skôr košické letisko predali a bratislavské sme jej zobrali naspäť. Neviem, koľko miliónov to bolo, či to je 1,5 mil. Neviem, aké je tu momentálne číslo, ktoré lieta. Pán minister Počiatek to bude vedieť povedať. Ale keď som minule bol v Košiciach na letisku, lebo sme tam dávali nejaký ďalší kus do technického múzea, tak sa ma jeden kolega opýtal, či to nevyzerá ako súkromné letisko, lebo nikto tam nebol. Čiže vy ste povedali, že chybu urobil štát, ak zobral letisko do vlastných rúk, že to je dobre, keď to má súkromník. A čože ten súkromník rozlietal, akým spôsobom rozlietal tie Košice? Tu máte konkrétny dôkaz, že reči, ktoré ste viedli, proste neboli pravdou. Nechcem, aby ste sa priznali, že ste sa mýlili, na to nie ste dostatočne veľký, ale faktom zostáva, že toto sú fakty, ktoré sa nedajú spochybniť. Čiže ak niekto postavil hrádzu proti Pente a proti bezbrehej privatizácii, ktorú ste robili za druhej Dzurindovej vlády, bola to práve vláda Roberta Fica. A ja vám to nevyčítam. (Potlesk.) Vy ste liberáli, chcete všetko privatizovať, nech sa páči. Ale najväčším dôkazom toho, čoho ste schopní, je to, čo sa stalo pri privatizácii SPP. Nebudem tu hovoriť o číslach, o ktoré Slovensko prišlo a čo všetko sa tým stalo, ale pre mňa je jeden závažný fakt, Generálna prokuratúra začala konať v tom čase. Zistila a skonštatovala tak, že sa trestný čin stal. A čo potom povedala v záverečnej vete? „Ale nie je možné nikoho stíhať, lebo medzičasom vláda Mikuláša Dzurindu vypustila tento trestný čin z Trestného zákona.“ Chcete vy hovoriť o niečom stíhaní veľkých rýb, keď ste schopní zmeniť Trestný zákon, aby nedošlo k stíhaniu za privatizáciu SPP? (Potlesk.) Ja nebudem hovoriť o rôznych Honolulu, i keď si myslím, či Honolulu nie je náhodou súčasťou Spojených štátov, pán poslanec. Ja by som ich tak akože úplne neporovnával. Mne sa zdalo, že je to mesto na Havaji, mesto na Havaji, že je súčasťou pomernej vyspelej demokracie, dať to dokopy s niektorými inými krajinami, ako je Belize. Ale faktom zostáva, že nepamätám, v ktorej krajine sa toto môže stať, aby sa to takto menilo. Dovoľte, aby som vám pripomenul ešte niektoré zaujímavé veci. Boli ste súčasťou vlády tí, milí kolegovia, ktorí tu dnes sedíte, keď prebehli tieto rozhovory. Dovoľte, aby som z nich citoval. „Gabo berie vec alternatívne vzhľadom na fakt, že pozadie pre stranu je rovnaké.“ Pán poslanec Novotný, ste súčasťou tej strany, rád by som vám to pripomenul. Toto boli vaši kolegovia, ktorí povedali, že však to je jedno, kto to vyhrá, ten úplatok bude rovnaký. A hneď na to bol ďalší hovor, ktorý hovoril: „Áno, prešlo to už účtom UBS.“ UBS je veľká banka, to viete, švajčiarska. Priznám sa, že ak v tejto chvíli, pán poslanec Matovič, vám nevadí, že je tam podpis Mikuláša Dzurindu, a myslíte si, že to je ten správny človek, ktorý má právo moralizovať na tému vlády Roberta Fica, tak potom je to naozaj strata mnohých súdností v tejto oblasti. Veď nebudeme hovoriť o všetkých ďalších kauzách, to by sme tu boli naozaj do rána, ale poviem záver. Ešte, prepáčte, predbehnem ten záver, som chcel povedať, že pán poslanec Novotný, prepáčte, že opätovne o vás hovorím, ale na to, ako skvelo ste viedli to zdravotníctvo, sa vás opýtam: Kohože lekári zahádzali plášťami? (Smiech a potlesk v sále.) Nie... (Reakcia z pléna.) Situácia, pán poslanec Osuský, je tu naozaj ťažká, nie jednoduchá. Ale snažíme sa aspoň komunikovať tak, aby tá situácia pravidelne sa zlepšovala. Ale to nie je dôležité. Ja len hovorím o tom, že vždy sa chcete postaviť do roly tých nadľudí, ktorí vedia všetko lepšie ako tí obyčajní sociálni demokrati, ako tí červení, vy ste tá intelektuálna elita, ktorá vlastne vie všetko lepšie, to je ten hlavný problém, že potom máte naozaj ďaleko k tým obyčajným ľuďom, a teraz tým myslím tých naozajstných obyčajných ľudí, ale možno aj k Obyčajným tu v parlamente. Na záver chcem povedať, dostal som otázky: Nie je málo, že pani podpredsedníčka parlamentu iba odstúpila zo svojej funkcie? Nemala by odstúpiť aj z poslaneckého miesta? Keby sme dali to meradlo, o ktorom sme tu dnes hovorili, a sme pospomínali aj tieto všetky fakty, ktoré boli historicky dané, je dosť možné, že na miestach opozície by boli iba prázdne miesta. Ďakujem pekne za pozornosť. (Potlesk.)